b'\n_START_ARTICLE_\nChloe O\xe2\x80\x99Brian\n_START_SECTION_\nRooli\n_START_PARAGRAPH_\nChloe O\xe2\x80\x99Brianin ensiesiintyminen on sarjan kolmannella tuotantokaudella. H\xc3\xa4n toimii tietokoneanalyytikkona CTU:ssa. Aikaisemmin h\xc3\xa4n oli ty\xc3\xb6skennellyt CTU:n Washington DC:n yksik\xc3\xb6ss\xc3\xa4 Chase Edmundsin kanssa. H\xc3\xa4n auttaa Chasea salaamaan t\xc3\xa4m\xc3\xa4n lapsen olemassaolon Kim Bauerilta._NEWLINE_Nelj\xc3\xa4nnell\xc3\xa4 kaudella Jack pelastaa h\xc3\xa4nen yst\xc3\xa4v\xc3\xa4ns\xc3\xa4 terroristien k\xc3\xa4sist\xc3\xa4, mink\xc3\xa4 j\xc3\xa4lkeen Chloen ja Jackin yst\xc3\xa4v\xc3\xa4side vahventuu. H\xc3\xa4net erotetaan CTU:sta autettuaan salaa Jackia, mutta saa my\xc3\xb6hemmin paikkansa takaisin Michelle Desslerin ansiosta. Kauden lopulla h\xc3\xa4n auttaa Jackia lavastamaan t\xc3\xa4m\xc3\xa4n kuoleman Michellen, Tony Almeidan ja presidentti David Palmerin kanssa._NEWLINE_Viidennell\xc3\xa4 kaudella h\xc3\xa4nell\xc3\xa4 on suhde kollegaansa Spenser Wolffiin, joka kuitenkin paljastuu Walt Cummingsin vakoojaksi. Terroristit murhaavat kaikki Jackin lavastetussa kuolemassa mukana olleet, mutta Chloe pelastuu t\xc3\xa4p\xc3\xa4r\xc3\xa4sti. H\xc3\xa4n auttaa j\xc3\xa4lleen salaa Jackia CTU:ssa. H\xc3\xa4nen yst\xc3\xa4v\xc3\xa4ns\xc3\xa4 ja kollegansa Edgar Stiles menehtyy CTU:hun kohdistuvassa hermokaasuiskussa, mik\xc3\xa4 saa Chloen pois tolaltaan. Yhdess\xc3\xa4 Jackin kanssa he saavat yst\xc3\xa4viens\xc3\xa4 murhaajat vastuuseen teoistaan. Chloen ex-mies Morris O\xe2\x80\x99Brian tulee kuvioihin ja lohduttaa Chloea t\xc3\xa4m\xc3\xa4n surressa Edgarin kuolemaa p\xc3\xa4iv\xc3\xa4n p\xc3\xa4\xc3\xa4tteeksi._NEWLINE_Kuudennella kaudella Morris on virallisesti t\xc3\xb6iss\xc3\xa4 CTU:ssa ja h\xc3\xa4n on palannut yhteen Chloen kanssa. Milo Pressman, jota Chloe oli tapaillut, tuo kuitenkin negatiivista ilmaa kuvioihin. Terroristit sieppaavat Morrisin ja kiduttavat t\xc3\xa4lt\xc3\xa4 t\xc3\xa4rkeit\xc3\xa4 tietoja, mink\xc3\xa4 seurauksena Chloen t\xc3\xa4ytyy pysytell\xc3\xa4 traumaattisen Morrisin tukena. Kauden lopussa Chloe saa tiet\xc3\xa4\xc3\xa4 olevansa raskaana._NEWLINE_Seitsem\xc3\xa4nnell\xc3\xa4 kaudella CTU on lakkautettu, joten Chloe, Bill Buchanan ja kuolleeksi luultu Tony selvitt\xc3\xa4v\xc3\xa4t salaa Yhdysvaltain hallituksessa piilev\xc3\xa4\xc3\xa4 salaliittoa. My\xc3\xb6hemmin h\xc3\xa4n avustaa FBI:t\xc3\xa4 bioaseen etsimisess\xc3\xa4. Jack altistuu bioaseen myrkyille ja saa kuulla, ettei varmaa parannuskeinoa ole. Chloe murtuu kuultuaan uutisen, mutta lopulta parannuskeino l\xc3\xb6ydet\xc3\xa4\xc3\xa4n._NEWLINE_Kahdeksannella kaudella Chloe ty\xc3\xb6skentelee k\xc3\xa4ynnistetyn CTU:n New Yorkin yksik\xc3\xb6ss\xc3\xa4. Chloe yritt\xc3\xa4\xc3\xa4 saada uusien ty\xc3\xb6ntekij\xc3\xb6iden luottamuksen, sill\xc3\xa4 he luottavat enemm\xc3\xa4n uudistettuun tekniikkaan vanhan kokemuksen sijaan. My\xc3\xb6hemmin CTU:n johtaja Brian Hastings erotetaan ja Chloesta tulee v\xc3\xa4liaikainen johtaja. Kauden lopulla Chloe joutuu ensimm\xc3\xa4ist\xc3\xa4 kertaa olemaan Jackia vastaan, kun t\xc3\xa4m\xc3\xa4 karkaa presidentin vangittua h\xc3\xa4net selvitt\xc3\xa4\xc3\xa4kseen ven\xc3\xa4l\xc3\xa4isten osuutta p\xc3\xa4iv\xc3\xa4n tapahtumiin. Chloe anelee Jackia p\xc3\xa4\xc3\xa4tt\xc3\xa4m\xc3\xa4\xc3\xa4n kostoretkens\xc3\xa4, mutta t\xc3\xa4m\xc3\xa4 ei suostu taipumaan vasta kun tajuaa olevansa murhaamaisillaan Ven\xc3\xa4j\xc3\xa4n presidentin. Chloe joutuu ampumaan Jackia, jotta t\xc3\xa4m\xc3\xa4n pakenemisjuoni onnistuisi. Kauden lopussa Jack soittaa Chloelle ja kiitt\xc3\xa4\xc3\xa4 t\xc3\xa4m\xc3\xa4n monien vuosien avusta ja lojaalisuudesta, mink\xc3\xa4 j\xc3\xa4lkeen Chloe lupaa huolehtia Jackin perheest\xc3\xa4 Jackin l\xc3\xa4htiess\xc3\xa4 maanpakoon._NEWLINE_24 \xe2\x80\x93 Lontoo -sarjassa Chloe ei en\xc3\xa4\xc3\xa4 ty\xc3\xb6skentele CTU:ssa tai muussakaan virastossa. Kun Yhdysvaltain hallitukselle selvisi, ett\xc3\xa4 Chloe auttoi Jackin pakenemisessa, h\xc3\xa4n painui itsekin maan alle ja ryhtyi hakkeriksi. H\xc3\xa4n on nelj\xc3\xa4n vuoden aikana paljastanut monia valtion salaisuuksia ja on Jackin tapaan etsint\xc3\xa4kuulutettu vaarallinen rikollinen. Nyky\xc3\xa4\xc3\xa4n h\xc3\xa4n ty\xc3\xb6skentelee Adrian Crossin hakkeritiimiss\xc3\xa4, ja h\xc3\xa4nest\xc3\xa4 on tullut kovapintaisempi. Chloe tapaa Jackin nelj\xc3\xa4n vuoden j\xc3\xa4lkeen ja he ryhtyv\xc3\xa4t selvitt\xc3\xa4m\xc3\xa4\xc3\xa4n, kenen hallussa on tuhoisa ohituslaite. Chloe kertoo Jackille Morrisin ja Prescottin kuolleen auto-onnettomuudessa, jonka h\xc3\xa4n uskoo olleen kohdistettu isku h\xc3\xa4neen. Cross kuitenkin kertoo saaneensa selville, ett\xc3\xa4 kyse oli kuin olikin onnettomuudesta. My\xc3\xb6hemmin kostonhimoiset ven\xc3\xa4l\xc3\xa4iset sieppaavat Chloen ja ilmoittavat Jackille haluavansa vaihtaa Chloen h\xc3\xa4neen. Vaihtokaupan aikana Jack kiitt\xc3\xa4\xc3\xa4 Chloeta t\xc3\xa4m\xc3\xa4n yst\xc3\xa4vyydest\xc3\xa4 ja antautuu ven\xc3\xa4l\xc3\xa4isille pelastaen Chloen hengen.'